Álhír, hogy Magyarországon beszüntették a parlamentet – jelentette ki a külgazdasági és külügyminiszter a CNN-nek adott interjúban.

Szijjártó Péter csütörtök éjjel Budapestről nyilatkozott a televíziónak, amelyben közölte a műsorvezetővel: „Sajnálattal közlöm, hogy újabb álhírt terjeszt Magyarországról, mivel azt mondta, hogy a parlamentet beszüntették, ami nem igaz. A parlament ülésezik. Ezen a héten például három napon is ülésezett.”

A magyar miniszter arra reagált, hogy ezt megelőzően a műsorvezető azt mondta: a francia nemzetgyűlés, a brit parlament és az amerikai kongresszus működik, míg a magyar nem. A kabinet határozatlan idejű rendeleti kormányzáshoz kért felhatalmazást, és ezt a parlament elfogadta – tette hozzá a CNN műsorvezetője, aki azt kérdezte Szijjártó Pétertől, hogy miért volt szükség erre a felhatalmazásra, és melyek azok az intézkedések, amelyeket ne tudtak volna meghozni a koronavírus-járvány megfékezésére ekkora parlamenti többséggel.

A miniszter szerint „számos álhír terjed Magyarországról” az új törvénnyel kapcsolatban. Sok helyütt kiemelik, hogy a jogszabálynak nincsen időkorlátja, de szerinte „Ez nem teljesen igaz, mivel a törvény kimondja, hogy maga a parlament jelentheti csak ki a rendkívüli helyzetet.

Őszintén szólva ennél demokratikusabb megoldást nem is tudok elképzelni, hiszen a törvény a parlamentnek ad döntési jogot, amely demokratikus felhatalmazást kapott az emberektől.

Szijjártó kitért arra is, hogy az Európai Unió három másik tagállamában – Lengyelországban, Máltán és Horvátországban – hasonló a jogi szabályozás van érvényben. „A kettős mércét teljesen elutasítom” – jelentette ki, ugyanakkor az MTI beszámolója az interjúról nem említi, hogy válaszolt volna a feltett kérdésekre is. „Miért ismét Magyarország van terítéken? Ezeket a kettős mércéket kéne félretenni a jelenlegi vírushelyzetben” – mondta.

Szijjártó azt is kijelentette,

a parlament összetétele „nem egy lottósorsolás, hanem választások eredménye”, így természetes, hogy a többség a kormánypártoké,

és az is „álhír, hogy a kabinet ellenőrizetlenül és korlátlanul alkothat rendeleteket”, mivel „A törvény világosan kimondja, hogy csak olyan rendeleteket lehet hozni, amelyek az országot, az embereket és a gazdaságot védik a koronavírus-járvánnyal szemben”. Szerinte a magyar kormány rendkívüli jogai „sokkal korlátozottabbak, mint azok, amelyekkel például a francia elnök rendelkezik rendes körülmények között”.

Szóval úgy beállítani a helyzetet, mint egy demokrácia elleni támadást, őszintén szólva méltatlan

– közölte. A teljes interjú magyar felirattal megnézhető Szijjártó Facebook-oldalán: